**อิหม่ามอับดุลเลาะห์ บิน อับดุลฮามีด** หรือ **ดอเลาะ สะไร** (13 พฤศจิกายน พ.ศ. 2499[] – 11 มกราคม พ.ศ. 2562) เป็นโต๊ะอิหม่ามประจำมัสยิดปูโปะ ที่เสียชีวิตจากความไม่สงบในชายแดนภาคใต้ของประเทศไทย โดยเป็นหนึ่งในเหตุการณ์ใหญ่ช่วงรอยต่อ พ.ศ. 2561–2562

การเสียชีวิตของท่าน รวมถึงพระครูประโชติรัตนานุรักษ์ที่มรณภาพจากเหตุการณ์ช่วงไล่เลี่ยกัน ส่งผลให้คณะกรรมการสิทธิมนุษยชนแห่งชาติและสำนักจุฬาราชมนตรี ออกแถลงการณ์ประณามการกระทำของผู้ก่อเหตุ

ประวัติ
-------

ท่านได้เปิดร้านน้ำชาและกาแฟใกล้กับที่ทำการบริษัท ทีโอที จำกัด (มหาชน) สาขารือเสาะ ณ อำเภอรือเสาะ จังหวัดนราธิวาส

วันที่ 11 มกราคม พ.ศ. 2562 หลังจากที่ท่านทำการปิดร้านและขี่รถจักรยานยนต์กลับบ้าน ได้เกิดมีคนร้ายสองคนขี่จักรยานยนต์ตามหลังมา แล้วยิงปืนใส่ 4 นัดซ้อนก่อนหลบหนีไป ซึ่งดอเลาะ สะไร ได้รับบาดเจ็บสาหัส เจ้าหน้าที่จึงรีบนำส่งรักษาที่โรงพยาบาลรือเสาะ แต่ท่านก็เสียชีวิตในเวลาต่อมา

สิ่งสืบเนื่อง
-------------

จากการสูญเสียดังกล่าว ได้มีบุคคลจากหลายพรรคการเมืองแสดงความเสียใจ และประณามต่อเหตุการณ์ที่เกิดขึ้น ทั้งพรรคประชาธิปัตย์และพรรคเพื่อไทย

ส่วนเจะอามิง โตะตาหยง จากพรรครวมพลังประชาชาติไทย อดีตสมาชิกสภาผู้แทนราษฎรจังหวัดนราธิวาส เผยว่าเหตุการณ์ที่เกิดขึ้นอาจจะมาจากการตอบโต้เจ้าหน้าที่รัฐที่วิสามัญฯ และจับกุมคนร้าย หรืออาจเป็นการสร้างสถานการณ์เพื่อสร้างความแตกแยกระหว่างศาสนา โดยเชื่อว่าไม่เกี่ยวข้องกับการเมือง

ขณะที่มะฮัสตี มะแซสะอิ จากพรรคภูมิใจไทย ร่วมประณามผู้ก่อเหตุ รวมถึงเป็นห่วงเรื่องความปลอดภัยของประชาชน ตลอดจนภาพลักษณ์ของจังหวัดนราธิวาส ที่เขาไม่ต้องการให้กลายเป็นเมืองปิด

เช่นเดียวกับอนันต์ แสงวัณณ์ จากพรรคภูมิใจไทย จังหวัดยะลา ในฐานะทนายความและผู้ทำงานด้านสิทธิมนุษยชน ที่กล่าวว่าชาวไทยพุทธและมุสลิม ไม่เห็นด้วยต่อการทำร้ายผู้นำศาสนา และขอให้เจ้าหน้าที่รัฐติดตามผู้ก่อเหตุมารับโทษโดยเร็ว

นอกจากนี้ สำนักจุฬาราชมนตรี ได้ออกแถลงการณ์แสดงความเสียใจ และประณามการกระทำที่รุนแรง รวมถึงมีตัวแทนจุฬาราชมนตรีและคณะกรรมการกลางอิสลามแห่งประเทศไทย ที่เดินทางมาเยี่ยมให้กำลังใจครอบครัวของดอเลาะ สะไร

ดูเพิ่ม
-------

* พระครูประโชติรัตนานุรักษ์ เจ้าอาวาสวัดในจังหวัดนราธิวาส ที่ถูกยิงช่วงไล่เลี่ยกัน

อ้างอิง
-------

1. 1 2  จากลอบฆ่าอิหม่าม สู่ระดมกระสุนใส่พระ ความรุนแรงภาคใต้ที่สร้างรอยแผลให้ทุกฝ่าย
2. ↑  อุกอาจ! คนร้ายประกบยิง โต๊ะอิหม่าม รือเสาะ เสียชีวิต - มติชน
3. ↑  คณะพูดคุยฯ ศึกษาเขตปกครองพิเศษเป็นหนึ่งในทางออกปัญหาไฟใต้
4. ↑  ไฟใต้ 15 ปี: ชาวพุทธ-มุสลิมต่างรู้สึกไม่ปลอดภัยที่จ.ชายแดนใต้ แต่ก็ยังจะดูแลกัน หลังเหตุยิงอิหม่ามและพระสงฆ์ต่อเนื่องกันไปที่นราธิวาส
5. ↑  กสม.ประณามโจรใต้ บุกยิงพระสงฆ์ - โต๊ะอิหม่าม ชี้ ละเมิดสิทธิมนุษยชนอย่างร้ายแรง
6. ↑  15 ปีไฟใต้ ทำไมยังลุกโชน กับ 5 สมมติฐาน - Voice TV
7. ↑  15 ปีไฟใต้ ทำไมยังลุกโชน กับ 5 สมมติฐาน - Voice TV
8. ↑  "กสม. ประณามคนร้าย บุกยิงพระสงฆ์มรณภาพ-โต๊ะอิหม่ามเสียชีวิต จ.นราธิวาส". คลังข้อมูลเก่าเก็บจากแหล่งเดิมเมื่อ 2019-01-20. สืบค้นเมื่อ 2019-01-28.
9. ↑  "กสม." ประณามการละเมิดสิทธิมนุษยชนร้ายแรง กรณีบุกยิงพระ-โต๊ะอิหม่ามที่นราฯ
10. 1 2  ผู้แทนจุฬาราชมนตรี-คณะกรรมการอิสลาม เยี่ยมเหยื่อความรุนแรง - ประชาไท
11. ↑  ในประเทศ - นราฯป่วนไม่หยุด!คนร้ายประกบยิง'โต๊ะอิหม่าม'ดับที่รือเสาะ - แนวหน้า
12. ↑  คนร้ายใช้อาวุธสงครามประกบยิงผู้นำศาสนาที่ อ.รือเสาะเสียชีวิต - สยามรัฐ
13. ↑  รือเสาะระอุ! ควบจยย.ประกบ ฆ่าโต๊ะอิหม่าม รัว 4 นัดซ้อน กระเด็นตกข้างทาง
14. 1 2 3 4  ประณามเหตุกราดยิงพระ - ไทยโพสต์
15. ↑  ตัวแทนจุฬาราชมนตรีเข้าเยี่ยมพระสงฆ์ เหตุยิงถล่มวัดนราฯ
16. ↑  "นราฯจัดครัวมุสลิมรับคนร่วมงานศพวัดรัตนานุภาพ - innnews". คลังข้อมูลเก่าเก็บจากแหล่งเดิมเมื่อ 2019-01-23. สืบค้นเมื่อ 2019-01-28.